De jubler i Magdeburg, men holder samtidig vejret. - God bedring, 'Saugi', hedder det i den tyske mesterklubs Twitter-fejring af sejren i pokalkvartfinalen over Kiel. Nordjyske Magnus Saugstrup, der for en uge siden kunne jubler over titlen som verdensmester med landsholdet, pådrog sig en knæskade, da kampen skulle afgøres i forlænget spilletid. Efter en forsvarsaktion blev Saugstrup liggende på halgulvet og fik behandling. Derefter forlod han banen og fik is på knæet. - Vi måtte betale en forbandet dyr pris for at gå videre. Jeg kan ikke forestille mig andet, end at 'Saugi' i bedste fald misser 10 til 12 kampe. Det er en hård pille at sluge efter en forlænget spilletid, vi ikke skulle være endt ud i, siger Magdeburg-træner Bennet Wiegert ifølge Sport1 . Modspillere hilste på Saugstrup Kiel-danskeren Magnus Landin udlignede på straffekast, da tiden var udløbet i den ordinære spilletid. Magdeburg vandt 35-34 og er dermed klar til Final 4 i den tyske DHB Pokal, hvor de gør Flensburg-Handewitt, Rhein-Neckar Löwen og Lemgo selskab. Sport1 skriver desuden, at samtlige Kiel-spillere efter kampen var ovre og hilse på uheldige Saugstrup. Magdeburg er forsvarende tysk mester og er fortsat i spil til at genvinde titlen. Men søndagens slag er en stor forværring af en i forvejen alvorlig situation, fordi holdets islandske stjerne Omar Ingi Magnusson efter VM-slutrunden blev opereret i hælen. Han er ude på ubestemt tid. Udover ligaen og pokalen er Magdeburg også godt med i Champions League, hvor holdet ligger på tredjepladsen i sin gruppe. Magdeburg er sikret adgang til slutspillet, men jagter første- eller andenpladsen i gruppen, som giver direkte adgang til kvartfinalen.

Opsummering:
I bedste fald misser Magnus Saugstrup kun 10 til 12 kampe, siger hans træner.